b'\n_START_ARTICLE_\nBagheera kiplingi\n_START_SECTION_\nIzvor imena\n_START_PARAGRAPH_\nRodovno ime so pajki dobili po \xc4\x8drnem panterju Bangheeri, enemu od glavnih likov v Kiplingovih serijah zgodb z naslovom Knjiga o d\xc5\xbeungli, vrstni pridevek pa je posve\xc4\x8den v \xc4\x8dast pisatelju teh zgodb, Josephu R. Kiplingu.\n_START_SECTION_\nTelesne zna\xc4\x8dilnosti\n_START_PARAGRAPH_\nV dol\xc5\xbeino zraste od 5-6 mm. Samec ima jantarno obarvane noge, temno zeleno obarvan sprednji del glavoprsja in ozki zadek rde\xc4\x8dkaste barve z zelenimi pre\xc4\x8dnimi \xc4\x8drtami. Sprednji par nog jantarne barve je pri samici mo\xc4\x8dnej\xc5\xa1i od ostalih parov nog svetlo rumene barve. Ima rde\xc4\x8de rjavo glavoprsje s \xc4\x8drnim sprednjim delom, zadek svetlo rjave barve s temnorjavimi in zelenimi lisami pa je razmeroma velik.\n_START_SECTION_\nPrehrana\n_START_PARAGRAPH_\nRastlinojedi pajki se prehranjujejo predvsem s t. i. Beltijevimi telesi, ki so pravzaprav \xc5\xa1i\xc5\xa1ke oz. zadebeljeni trni akacij, bogati z beljakovinami, lipidi in sladkorji, b manj\xc5\xa1i meri pa se hranijo tudi z nektarjem akacij. Beltijeva telesca predstavljajo ve\xc4\x8d kot 90\xc2\xa0% pajkove prehrane, vendar je treba omeniti, da ti pajki niso izklju\xc4\x8dno rastlinojedi, pa\xc4\x8d pa redkokdaj zau\xc5\xbeijejo tudi vinske mu\xc5\xa1ice in li\xc4\x8dinke mravelj iz rodu Pseudomyrmex, ki \xc5\xbeivijo v so\xc5\xbeitju (simbioza) z akacijami v omenjenih \xc5\xa1i\xc5\xa1kah. Mravlje namre\xc4\x8d \xc5\xa1\xc4\x8ditijo rastlino pred rastlinojedi, v zameno za to pa se mravlje prav tako prehranjujejo s \xc5\xa1i\xc5\xa1kami. Mravljam se izogibajo tako, da pri bli\xc5\xbenjem sre\xc4\x8danju sko\xc4\x8dijo na najbli\xc5\xbeji list, sicer pa vzdr\xc5\xbeujejo gnezda v starih \xc5\xa1i\xc5\xa1kah in drugih delih akacije, kjer se mravlje redko pojavljajo. V obdobjih ve\xc4\x8dje su\xc5\xa1e lahko pride tudi do kanibalizma med pajki._NEWLINE_Domnevano je, da so pajki razvili rastlinojedi na\xc4\x8din \xc5\xbeivljenja zaradi celoletne obstojnosti \xc5\xa1i\xc5\xa1k, kar ponuja zanesljivi vir hrane in mesto za izleganje jaj\xc4\x8dec._NEWLINE_\xc4\x8ceprav so pajki teritorialni in se hranijo posami\xc4\x8dno, lahko na nekaterih akacijah prebiva skupnost ve\xc4\x8d sto rastlinojedih pajkov, pri \xc4\x8demer prevladujejo samice. Sobivanje odraslih osebkov in mladi\xc4\x8dev ter sodelovanje samic pri varovanju gnezd in mladi\xc4\x8dev nakazujejo na to, da omenjeni pajki tvorijo kvazisocialne skupnosti.'